Hier is prins Harry en Meghan Markle se gevolg | Maroela Media
Die Kensington-paleis het Maandag prins Harry en Meghan Markle se gevolg by hul huweliksbevestiging dié naweek bekendgemaak, en uit dié aankondiging blyk dit dat die paartjie tog wél erkenning gaan gee aan etlike Britse koninklike tradisies.
Die media bespiegel al sedert die paartjie se verlowing in November verlede jaar oor watter bekendes of naasbestaandes moontlik deel van die gevolg sal wees.
Gerugte het op 'n tyd die ronde gedoen dat die tennisster Serena Williams en die aktrise Priyanka Chopra, albei goeie vriendinne van Markle, moontlik strooimeisies sou wees. Albei partye het later in die media ontken dat hulle op só 'n wyse by die koninklike troue betrokke gaan wees.
Dié bespiegelinge het hul oorsprong in die feit dat Markle 'n Amerikaanse aktrise is waar die tradisie bestaan dat 'n bruid se beste vriendinne of susters deel van die gevolg uitmaak. Dit is egter al sedert koningin Elizabeth II se troue 'n Britse tradisie dat kinders – vriende en familie van die koninklikes – deel van die gevolg is.
Harry en Meghan het intussen ook besluit om by dié tradisie te hou. Meghan se blommemeisies is prinses Charlotte (3) van Cambridge, dogter van prins William en Catherine, die hertogin van Cambridge; Florence van Cutsem (3), peetdogter van prins Harry en dogter van maj. Nicholas en Alice van Cutsem, vriende van die koninklike familie; Remie Litt (6), Markle se peetdogter en dogter van Darren en Benita Litt, vriende van Markle; Rylan Litt (7), nog 'n peetdogter van Markle en Remie se suster; Ivy Mulroney (4), dogter van Benedict Mulroney, 'n televisie-aanbieder en vriende van Markle; en Zalie Warren (2), nog 'n peetdogter van prins Harry en dogter van Jake en Zoe Warren, vriende van die koninklike familie.
Daar sal ook geen van Harry se naby vriende in sy gevolg wees nie, behalwe prins William, sy broer, wat saam met hom voor die kansel sal staan. Harry was ook die strooijonker op William en Kate se troue in 2011.
Harry se hofknapies is prins George van Cambridge (4), die oudste seun van prins William en Kate; Jasper Dyer (6), 'n peetkind van Harry en seun van Mark en Amanda Dyer, sleutelfigure in Harry se lewe sedert hy 'n jong seun was; en Brian en John Mulroney (albei 7), seuns van Benedict en Jessica Mulroney.
Die Amerikaanse tydskrif People berig daar was heelwat besprekings op sosiale media of Harry en Markle Britse tradisies sou onderhou aangesien die paartjie reeds talle tradisies verbreek het. Die paartjie se huwelik sal die eerste veelrassige Britse koninklike huwelik in die geskiedenis wees. Markle was ook voorheen getroud.
Sy het by geleentheid opgemerk: "Dis teleurstellend en 'n jammerte dat die wêreld so baie op ras fokus. Aan die einde van die dag is ek trots op wie ek is. In my verhouding het ons nog nooit daarop gefokus nie – ons fokus eerder op wie ons as 'n paartjie is."
Die paartjie het egter by verskeie geleenthede gesê hulle voel nie noodwendig so sterk oor tradisie soos hul oor mekaar voel nie.
Intussen het Markle se pa, Thomas, vroeër die week bekendgemaak dat hy nié die koninklike troue gaan bywoon nie. Hy het glo besluit om nié die troue by te woon nie nadat dit aan die lig gekom het dat hy onlangs ingestem het om vir paparazzi-foto's te poseer wat dit laat voorkom het asof hy voorbereidings vir sy dogter se troue tref.
Thomas het bevestig dat hy nog herstel nadat hy verlede week 'n hartaanval gehad het – glo veroorsaak deur die poniepers se beriggewing wat hom die afgelope paar weke voor die troue in 'n swak lig gestel het. Dít nadat die poniepers hom gehamer het oor onder meer sy gewig en sy verhouding met Markle. Hy het gesê hy het besluit om die koninklike troue mis te loop sodat hy nie "die koninklike familie of sy eie dogter verder verneder nie".
Lees meer oor die paartjie op Maroela Media.
Haha. Kleuterskool. Hoeveel ma's gaan moet saamstap om hierdie sirkussie onder beheer te hou?
ek sê maar ook
Weet nou nie – ek sou sê die klomp kleintjies is eerder blommemeisies as strooimeisies. Strooimeisies is tog daar om bruid by te staan, ruiker te neem as ringe aangesit word ens.